Source: https://www.zakonypreludi.sk/zz/1967-70/znenie-19680628
Timestamp: 2020-01-27 15:13:06+00:00

Document:
70/1967 Zb. Zákon o komisiách ľudovej kontroly
Znenie účinné od 28.06.1968
(v znení č. 85/1968 Zb.)
Účinnosť od 28.06.1968 do29.06.1969
Tretia časť - KOMISIA ĽUDOVEJ KONTROLY SLOVENSKEJ NÁRODNEJ RADY (§ 13 - § 15)
Šiesta časť - SPOLOČNÉ USTANOVENIA (§ 20 - § 30)
Znenie 28.06.1968 - 29.06.1969
Komisie ľudovej kontroly sú volené kontrolné orgány, ktoré vykonávajú kontrolu za najširšej účasti pracujúcich.
Sústavu komisií ľudovej kontroly tvoria
a) Ústredná komisia ľudovej kontroly ako kontrolný orgán Národného zhromaždenia,
b) Komisia ľudovej kontroly Slovenskej národnej rady ako kontrolný orgán Slovenskej národnej rady a oblastný orgán Ústrednej komisie ľudovej kontroly,
c) komisie ľudovej kontroly národných výborov ako ich kontrolné orgány.
(1) Ústrednú komisiu ľudovej kontroly volí Národné zhromaždenie, Komisiu ľudovej kontroly Slovenskej národnej rady volí Slovenská národná rada a komisiou ľudovej kontroly národného výboru volí jeho plenárne zasadanie. Zastupiteľský sbor volí komisiu ľudovej kontroly na celé svoje volebné obdobie, a to zo svojich poslancov a z ďalších občanov. Zvolení členovia skladajú do rúk predsedu zastupiteľského sboru, ktorý ich zvolil, tento sľub: „Sľubujem na svoju česť, že budem svoju funkciu vykonávať svedomite, že sa budem spravovať ústavou a ostatnými zákonmi a že sa budem usilovať o presadzovanie celospoločenských záujmov a o upevňovanie štátnej disciplíny.“
(2) Zastupiteľský zbor môže odvolať jednotlivých členov komisie, ktorú zvolil, a na miesto odvolaných členov zvoliť nových členov.
(1) Komisia ľudovej kontroly vyššieho stupňa je oprávnená při plnení kontrolných úloh, ktoré jej boli uložené, vyžadovať súčinnosť komisií ľudovej kontroly nižšieho stupňa a dávať im za tým účelom pokyny.
(2) Komisia ľudovej kontroly vyššieho stupňa metodicky riadi komisie ľudovej kontroly nižšieho stupňa.
(1) Komisie ľudovej kontroly zisťujú skutočný stav veci. Vzájomne si pomáhajú a pri svojej kontrolnej činnosti používajú metódy, ktoré zabezpečujú správnosť a preukázateľnosť kontrolných zistení a vedú k predchádzaniu vzniku nedostatkov. Opierajú sa o úzku súčinnosť s pracujúcimi a ich organizáciami, plne využívajú ich poznatky a skúsenosti a vytvárajú si podľa potreby sbor dobrovoľných spolupracovníkov. Presadzujú dôsledné odstránenie zistených nedostatkov a ich príčin a uplatnenie zodpovednosti organizácií i osôb, ktoré sa previnili. Sledujú výsledky vykonaných opatrení až do urobenia skutočnej nápravy a dbajú o zovšeobecňovanie dobrých skúseností. Svojou činnosťou nenahrádzajú orgány riadenia.
(2) Komisie ľudovej kontroly (ich členovia a pracovníci) sú povinné prerokovať výsledky kontrolného zistenia s vedúcimi kontrolovaných orgánov a organizácií a s tými ich pracovníkmi, ktorí sú zodpovední za vznik alebo trvanie zistených nedostatkov, vyžiadať si ich vysvetlivky a preveriť ich námietky proti správnosti a úplnosti kontrolných zistení.
Kontrolná pôsobnosť komisií ľudovej kontroly sa nevzťahuje na sudcovskú a prokurátorskú činnosť.
KOMISIA ĽUDOVEJ KONTROLY SLOVENSKEJ NÁRODNEJ RADY
(1) Komisia ľudovej kontroly Slovenskej národnej rady plní úlohy v rozsahu určenom Slovenskou národnou radou a úlohy, ktorých splnenie si v rámci úloh uložených Národným zhromaždením vyžiada Ústredná komisia ľudovej kontroly.
(2) Komisia ľudovej kontroly Slovenskej národnej rady zodpovedá za svoju činnosť Slovenskej národnej rade a za plnenie úloh vyžadovaných Ústrednou komisiou ľudovej kontroly aj tejto komisii; v tomto rozsahu im podáva zprávy o svojej činnosti.
Komisia ľudovej kontroly Slovenskej národnej rady je oprávnená na plnenie úloh, ktoré jej uloží Slovenská národná rada alebo ktoré si vyžiada Ústredná komisia ľudovej kontroly, vyžadovať súčinnosť ostatných komisií ľudovej kontroly na Slovensku a dávať im za tým účelom pokyny. Komisia ľudovej kontroly Slovenskej národnej rady sa podieľa na metodickom riadení kontrolnej činnosti komisií ľudovej kontroly národných výborov na Slovensku.
Postavenie, voľby, organizáciu a úlohy Komisie ľudovej kontroly Slovenskej národnej rady upraví Slovenská národná rada svojim zákonom.
Oprávnenia komisií ľudovej kontroly volených zastupiteľskými sbormi
(1) Komisie ľudovej kontroly volené zastupiteľskými sbormi, ich poverení členovia a pracovníci sú oprávnení:
a) požadovať od funkcionárov a pracovníkov kontrolovaných orgánov a organizácií, aby vytvorili pre nich nevyhnutné podmienky pre výkon kontroly, najmä aby im umožnili vstup do všetkých miestností, zariadení a objektov, predložili vyžiadané plány, listiny, spisy a iné doklady, podali ústne alebo písomné zprávy o určitých skutočnostiach alebo vysvetlivky o príčinách nedostatkov zistených kontrolou,
b) požadovať od funkcionárov a vedúcich pracovníkov kontrolovaných orgánov a organizácií, aby zistené nedostatky bez prieťahov odstránili, navrhovať opatrenia na urobenie nápravy a upozorňovať nadriadené orgány na závažné skutočnosti zistené kontrolou,
c) dávať podnety príslušným orgánom a organizáciám na vykonanie potrebných opatrení podľa výsledkov kontroly, najmä na odčerpanie neoprávnene získaných prostriedkov, na uplatnenie majetkových sankcií alebo na vyvodenie zákonných dôsledkov z osobnej zodpovednosti funkcionárov alebo pracovníkov, ktorí sa previnili; dávať podnety na ocenenie alebo vyznamenanie jednotlivcov alebo kolektívov za dobre vykonanú prácu.
(2) Komisie ľudovej kontroly volené zastupiteľskými sbormi sú oprávnené vyžadovať súčinnosť iných kontrolných orgánov pri výkone kontroly a priberať na kontrolu dobrovoľných spolupracovníkov.
(1) Všetky orgány a organizácie, ich funkcionári a pracovníci sú povinní pomáhať komisiám ľudovej kontroly voleným zastupiteľskými sbormi, ich povereným členom a pracovníkom v ich kontrolnej činnosti, najmä im v určených lehotách predložiť vyžiadané písomné podklady, podať presné a úplné zprávy a vysvetlivky a bez prieťahov odstraňovať zistené nedostatky. Ak sa členovia a pracovníci týchto komisií preukážu osobitným poverením, musia sa im oznámiť aj skutočnosti tvoriace štátne tajomstvo.
(2) Všetky orgány a organizácie sú tiež povinné podávať komisiám ľudovej kontroly voleným zastupiteľskými sbormi v určených lehotách zprávy o opatreniach vykonaných na ich podnety podané na základe výsledkov vykonaných kontrol.
(1) Člen alebo pracovník komisie ľudovej kontroly volenej zastupiteľským sborom, ktorý je poverený touto komisiou, môže uložiť funkcionárom a pracovníkom kontrolovaných orgánov a organizácií, ktorí nesplnia povinnosť uloženú im podľa ustanovenia § 20 ods. 1 písm. a), poriadkovú pokutu do 500 Kčs. Poriadková pokuta sa môže uložiť aj opätovne, ak taká povinnosť nebola splnená ani v novourčenej lehote.
(2) Ten, kto poriadkovú pokutu uložil, môže ju aj odpustiť.
(3) Ak však povinnosť uvedenú v odseku 1 nesplní funkcionár kontrolovaného národného výboru, môže člen alebo pracovník komisie ľudovej kontroly volenej zastupiteľským sborom iba navrhnúť tomuto národnému výboru alebo národnému výboru vyššieho stupňa, aby zabezpečil splnenie uloženej povinnosti.
Opatrenia na zabezpečenie výsledkov kontroly
Ústredná komisia ľudovej kontroly, Komisia ľudovej kontroly Slovenskej národnej rady a komisie ľudovej kontroly krajských a okresných národných výborov sú oprávnené kontrolovaným orgánom a organizáciám, ktoré napriek upozorneniu nevykonajú bez prieťahov opatrenia potrebné podľa výsledkov kontroly, ukladať,
a) aby bez meškania a podľa svojho uváženia najvhodnejším spôsobom odstránili kontrolou zistené závady,
b) aby až do rozhodnutia príslušných orgánov bolo pozastavené vykonávanie nezákonného rozhodnutia alebo činnosti, ak je nebezpečenstvo, že by národnému hospodárstvu vznikla škoda.
(1) Komisie ľudovej kontroly uvedené v § 23 môžu vedúcim pracovníkom kontrolovaných orgánov a organizácií, ktorí pri výkone funkcie zavinene porušili povinnosti vyplývajúce pre nich zo zákonov a iných všeobecne záväzných právnych predpisov, uznesení Národného zhromaždenia a jeho predsedníctva, uznesení vlády, uznesení Slovenskej národnej rady a jej predsedníctva, všeobecne záväzných nariadení národných výborov a z uznesení ich plenárnych zasadaní a rád, alebo ktorí napriek upozorneniu neurobili opatrenia potrebné podľa výsledku kontroly alebo urobili nedostatočné opatrenia, uložiť pokarhanie s pokutou až do výšky trojnásobku priemerného mesačného zárobku vedúceho pracovníka. Pokarhanie s pokutou môže sa uložiť aj voleným vedúcim funkcionárom hospodárskych organizácií. Pokuta pripadá štátu.
(2) Pri uložení pokarhania s pokutou sa prihliada najmä na pomer vedúceho pracovníka (funkcionára) k práci a k socialistickému vlastníctvu, na mieru zavinenia i na jeho osobné a hospodárske pomery.
(3) Pokarhanie s pokutou možno uložiť len do jedného roka odo dňa, keď komisia ľudovej kontroly zistila porušenie povinnosti, najdlhšie však do troch rokov odo dňa, keď došlo k porušeniu povinnosti.
(4) Právoplatné rozhodnutie o uložení pokarhania s pokutou môže sa v záujme zvýšenia výchovného účinku zverejniť v tlači alebo iným vhodným spôsobom.
(5) Právoplatné rozhodnutie o uložení pokarhania s pokutou sa zakladá do osobného spisu vedúceho pracovníka (funkcionára). Ak neboli vedúcemu pracovníkovi (funkcionárovi) do jedného roku od doručenia tohto rozhodnutia uložené pokarhanie s pokutou alebo kárne opatrenie ani nebol súdne trestaný, vyradí sa rozhodnutie z osobného spisu, pričom sa vedúci pracovník (funkcionár) posudzuje, ako keby mu pokarhanie s pokutou nebolo uložené; inak o vyradení rozhodnutia z osobného spisu môže v odôvodnených prípadoch rozhodnúť len komisia ľudovej kontroly, ktorá pokarhanie s pokutou uložila.
Komisie ľudovej kontroly volené zastupiteľskými sbormi môžu, pokiaľ napriek upozorneniu príslušné orgány alebo organizácie neuplatnia bez prieťahov nárok na náhradu škody, podať príslušnému súdu návrh na začatie konania o náhradu škody proti zodpovednému funkcionárovi alebo vedúcemu pracovníkovi kontrolovaného orgánu alebo organizácie, ktorú spôsobili zavineným porušením povinnosti pri plnení pracovných úloh alebo v priamej súvislosti s nimi. O návrhu na začatie konania a o postavení komisie ľudovej kontroly v ňom platí § 32 a nasl. Občianskeho súdneho poriadku. Náhrada škody priznaná súdom pripadá štátu.
Komisia ľudovej kontroly neukladá pokarhanie s pokutou príslušníkom ozbrojených síl v činnej službe ani nepodáva proti nim návrh na začatie konania o náhradu škody, ale dáva len podnety príslušnému veliteľovi (náčelníkovi) na začatie disciplinárneho alebo náhradového konania.
Členovia a dobrovoľní spolupracovníci
(1) Člen komisie ľudovej kontroly nesmie byť pre výkon svojej funkcie ukrátený na právach ani na nárokoch vyplývajúcich z pracovného alebo obdobného pomeru (člen družstva).
(2) Organizácia, ktorej pracovníkom je člen komisie ľudovej kontroly, je povinná mu umožniť výkon funkcie a poskytnúť mu za tým účelom potrebné pracovné voľno.
(1) Náhradu ušlého zárobku a cestovných a iných výdavkov poskytuje svojim členom Ústredná komisia ľudovej kontroly a členom Komisie ľudovej kontroly Slovenskej národnej rady Slovenská národná rada; výška týchto náhrad sa spravuje všeobecne platnými predpismi.*)
(2) Poskytovanie náhrad členom komisií ľudovej kontroly národných výborov upravujú predpisy platné pre národné výbory.
Členovia komisií ľudovej kontroly sú povinní zachovávať štátne, hospodárske a služobné tajomstvo, o ktorom sa dozvedia pri svojej činnosti. Táto povinnosť mlčanlivosti trvá aj po skončení funkcie. O zbavení tejto povinnosti rozhoduje komisia ľudovej kontroly.
(1) Dobrovoľní spolupracovníci požívajú vo svojich právach a nárokoch z pracovného alebo obdobného pomeru ochranu ako členovia komisie a majú pri výkone kontroly ich oprávnenia v rozsahu daného poverenia; vzťahujú sa na nich povinnosti uložené členom komisií.
(2) Pokiaľ dobrovoľní spolupracovníci nemôžu plniť úlohy vyplývajúce z tejto funkcie mimo svojho pracovného času a organizácie, ktorých sú pracovníkmi, poskytnú im na splnenie tejto úlohy pracovné voľno, patrí im za túto dobu náhrada priemerného zárobku. Náhradu poskytuje Ústredná komisia ľudovej kontroly svojim dobrovoľným spolupracovníkom a v ostatných prípadoch orgán, ktorého súčasťou je príslušná komisia ľudovej kontroly. Náhrada cestovných a iných výdavkov sa poskytne dobrovoľným spolupracovníkom rovnako ako členom komisií.
*) § 124 Zákonníka práce č. 65/1965 Zb., § 30 a nasl. vládneho nariadenia č. 66/1965 Zb., vyhláška č. 84/1966 Zb. a vyhláška č. 100/1964 Zb.

References: § 15
 § 30
 § 20
 § 23
 § 32
 § 124
 § 30